<classify> Na David Andy Kipyenga kimeshapulizwa nchini Misri, ni ishara kuwa mashindano ya kombe la mataifa ya Afrika yamekwisha kuanza. Washabiki wa soka nchini hawakuzoea kuangalia michuano hii mikubwa kwa mataifa ya Afrika na duniani kote kama washiriki. Leo hii ukipita katika jiji la Dar es Salaam na viunga vyake utashangazwa na mabango pamoja na sauti mbalimbali katika vyombo vya habari wakitakia kheri timu ya taifa ya kandanda, taifa stars. Kwa mara ya kwanza baada ya miaka 39, Tanzania inapata nafasi kushiriki mashindano haya makubwa barani Afrika ni jambo la kupongezwa sana. Miongo 4 kasoro ni umri ambao uzee unakaribia; kwa wale waswahili wanakwambia huu ni umri sahihi wa kuanza kutoa mawaidha. Ukiachana na ile kampeni iliyo ongozwa na Afisa Habari wa Simba SC, Haji Manara Do or die, binafsi nakubali sana kampeni inayoendeshwa na wizara ya Mali Asili na Utalii isemayo Tanzania Unforgettable kauli mbiu hii imekuwa chachu kubwa sana katika ongezeko la watalii nchini. Tanzania Unforgettable ni kampeni iliyotengenezwa ikiwa na lengo kuu moja: kufanya watalii wanaokuja nchini kuondoka na kumbukumbu ambazo hazitosaulika kirahisi. Ndio maana mbinu mbalimbali zimetengenezwa ili kuhakikisha vivutio vyetu vinakuwa vya kukumbukwa. Ushiliki wa Tanzania katika michuano hii, unamaana kubwa sana ukitofautisha na mataifa kama wenyeji Misri, Nigeria, Cameroon, Ghana, Tunisia na Algeria. Watanzania walisubiri kwa muda mrefu sana kuiona nchi yao ikipeperusha bendera katika michuano mikubwa kama hii hivyobasi, wachezaji waliochaguliwa kuwa wakilisha wenzao katika michuano hii wanatakiwa kulipa fadhila kama siyo deni. Najua wadau wengi kuanzia serikali, taasisi za serikali, makampuni pamoja na washabiki wa michezo nchini wametoa ahadi mbalimbali ilikutoa hamasa kwa kikosi cha taifa stars. Basi, ningependa kuwakumbusha wachezaji pamoja na shirikisho la soka nchini kuwa kama tulisubiri miaka zaidi ya 38 kushiriki michuano hii basi uwepo wa timu ya taifa nchini Misri usichukuliwe kama ushiriki. Sitaki kuwapa mzigo mkubwa au kuwatisha wachezaji wetu kuwa ni lazima wachukue kombe kama ilivyotokea mwaka 2002, kwa kocha Felipe Scolari alipotishiwa na wananchi wa Brazil kuwa asikanyage ardhi ya Brazil kama atashindwa kutwaa kombe la dunia hapana, sina mantiki hiyo! Tukianza na hamasa zinazotolewa na wadau wa michezo nchini kama vile serikali, makampuni madogo na makubwa pamoja na wananchi ni lazima tukubali kuwa uwepo wetu katika ardhi ya Misri uwe ni wakiushindani na siyo vinginevyo. Nawakumbusha miezi kadhaa iliyopita tuliitazama klabu ya Simba SC, kama washindani katika michuano ya Klabu bingwa Afrika siyo kama washiriki. Tujifunze mbinu mbalimbali zilizotumiwa na kamati ya uhamasishaji chini ya ndugu Haji Manara. Washabiki wa soka nchini wanatarajia mambo makubwa matatu kutoka kwa timu yetu ya taifa; upambanaji, ushindani pamoja kuitangaza nchi yetu. Vitu hivi vitatu haviwezi kufanyika bila ya kupata sapoti kutoka kwa mamlaka husika kama TFF. Lazima tuwaonyeshe washabiki wa soka duniani kuwa kuna taifa linaitwa Tanzania ndani na nje ya uwanja ijapo ukiniuliza swali kama kuna dalili yeyote ile tumeionyesha ntakujibu hapana, kwasababu sijaona juhudi yeyote iliyofanywa na serikali au wadau kuvuna matunda ya kile tulichokipanda mpaka taifa letu lipo nchini Misri; Kwa nini? Miezi kadhaa iliyopita nchi yetu iliandaa michuano ya Afrika chini ya miaka 18. Mataifa mbalimbali yalishiliki katika michuano hii, lakini cha ajabu waziri wetu wa Utalii na Mali Asili, Dkt Khamis Kigwangala, hakufanya jambo lolote lile walau hata matangazo ya vivutio vyetu vikubwa kama Serengeti hata katika kiwanja kikubwa cha ndege kama JKNA. Kama nilivyokwisha kusema hapo awali Wizara ya Mali Asili na Utalii, mpaka sasa haijabeba wala kutengeneza kitu chochote kitakacho itangaza nchi yetu kiutamaduni, kiuchumi wala kimichezo kinachoniuma zaidi naona ndugu Haji Manara, akiwa amejipa majukumu makubwa zaidi kwasababu hakuna kitu cha maana kilichofanywa kuipamba timu yetu ya taifa mwacheni mzaramo wa watu; siku moja atalipwa kutokana na juhudi zake. Tanzania Unforgettable, je, kuna muda zaidi ya huu walau bodi ya utalii nchini TTB, kuidhamini hata jezi ya mazoezi ya timu yetu ya taifa kuhamasisha watalii waje kutembelea Tanzania? Kikosi cha Algeria kinaundwa na wachezaji maprofesheno kutoka ligi kubwa mbalimbali duniani. Wachezaji hawa ni matajiri sana lakini taifa lao limewapa hamasa kubwa sana ikiwemo zawadi mbalimbali ilkuhakikisha kikosi chao kina hari, kwetu vipi? Kwa tetesi ndogo ambazo nimesikia kinachoendelea nchini Misri kwamba kikosi kimeweka mgomo kutokana na ukigeugeu unaofanywa na TFF baada ya kuwaahidi posho ya dola 300 na baadaye wanakuja kupewa dola 75 unavyodhani nchini Misri patakuwa na Tanzania Unforgettable? Tunakwenda kukitazama kikosi cha timu ya taifa kama washindani na siyo washiriki nawakumbusha tu miaka 39 siyo mchezo. Hivyo basi ; wachezaji, washabiki pamoja na wadau wa michezo ni muda sahihi wakufanya AFCON 2019 kuwa Unforgettable tusikae kizembe! David Andy ni mzalisha maudhui kupitia mitandao na blogu anapatikana kupitia email: Instagram : davidandy2001  <topic>: michezo 